钦定古今图书集成/明伦汇编/官常典/第348卷 > 林大中
## 钦定古今图书集成/明伦汇编/官常典/第348卷 > 林大中

按《宋史》本传：“大中，字和叔，婺州永康人。入太学，登绍
兴三十年进士第，知抚州金谿县。郡督输赋急，大中
请宽其期，不听，纳告敕，投劾而归。已而主太常寺簿。
光宗受禅，除监察御史。大中谓国之大事在祀，沿袭
不正，非所以严典礼、妥神明。上疏言：‘臣昨簿正奉常，
实陪庙祀，见其祝于神者或舛于文，称于神者或讹
其字；所宜厚者，或𥳑不虔；所宜先者，或废不用，更制
器服；或岁月大疏，夙兴行事；或时刻太早，是皆礼意
所未顺，人情所未安也’。”一日，御札示大中，谓言事觉
察，宜遵旧例。大中曰：“台臣不当逾分，守固如圣训。然
必抗直敢言，乃为称职。”迁殿中侍御史。奏言：“进退人
才，当观其趣向之大体，不当责其行事之小节。趣向
果正，虽小节可责，不失为君子；趣向不正，虽小节可
喜，不失为小人。”又论：“今日之事，莫大于仇耻之未复。
此事未就，则此念不可忘。此念存于心，于以来天下
之才，作天下之气，倡天下之义。此义既明，则事之条
目可得而言，治功可得而成矣。”陈贾以静江守臣入
奏，大中极论其庸回亡识，尝表里王淮，刱为道学之
目，阴废正人，傥许入奏，必再留中。善类闻之，纷然引
去，非所以靖国，命遂寝。绍熙二年春，雷电交作，有旨
访时政阙失，大中以事多中出，乃上疏曰：“仲春雷电，
大雪继作，以类求之，则阴胜阳之明验也。盖男为阳
而女为阴，君子为阳而小人为阴，当辨邪正，毋使小
人得以间君子；当思正始之道，毋使女谒之得行。”司
谏邓驲以言事移将作监，大中言：“台谏以论事不合
而迁，臣恐天下以陛下为不能容。”守侍御史兼侍讲、
知潭州赵善俊得旨奏事，大中上疏劾善俊，而言宗
室汝愚之贤当召。上用其言，召汝愚而出善俊于郡。
时江淮、荆、襄为国巨屏，而权任颇轻，大中言：“宜选行
实材略之人，付以江淮、荆襄经理之任。”旧制，河北、陕
西分为四路，以文臣为大帅，武臣副之。中兴初，沿江
置制置使。自秦桧罢三大将，兵权专归武臣，“而江东、
荆襄帅臣不复领制置之职。宜仍旧制置，而以诸将
为副。久其任，重其权，则边防立而国势张矣。”江、浙四
路，民苦折帛，和买重输，大中曰：“有产则有税，于税绢
而科折帛，犹可言也；如和买折帛，则重为民害。盖自
咸平马元方建言于春预支本钱，济其乏绝，至夏秋
使之输纳，则是先支钱而后输绢，其后则钱盐分给，
又其后则直取于民。今又令纳折帛钱，以两缣折一
缣之直，大失立法初意。”朝廷以其言为减所输者三
岁。马大同为户部，大中劾其用法峻。上欲易置他部，
大中曰：“是尝为刑部，固以深刻称。”章三上，不报。又论
大理少卿宋之瑞，章四上，又不报。大中以言不行求
去，改吏部侍郎，辞不拜。乃除大中直宝谟阁，而大同、
之瑞俱与郡。初，占星者谓朱熹曰：“某星示变，正人当
之，其在林和叔耶？”至是，熹贻书朝士曰：“闻林和叔入
台，无一事不中的。去国一节，风义凛然，当于古人中
求之。”给事中尤袤、中书舍人楼钥上疏云：“大中言官，
当与被论者有别。”寻命知宁国府，又移赣州。宁宗即
位，召还，试中书舍人，迁给事中，寻兼侍讲、知阁门事。
韩𠈁胄来谒，大中接之无他语，阴请内交，大中笑而
却之，𠈁胄怨由此始。会吏部侍郎彭龟年抗论𠈁胄，
𠈁胄转一官与内祠，龟年除焕章阁待制，与郡大中
同。中书舍人楼钥缴奏曰：“陛下眷礼僚旧，一旦龙飞，
延问无虚日，不三数月间，或死或斥，赖龟年一人尚
留。今又去之，四方谓其以尽言得罪，恐伤政体。且一
去一留，恩意不侔，去者日远，不复侍左右，留者内祠
则召见无时。请留龟年经筵，而命𠈁胄以外任，则事

异，则𠈁胄之转承宣使，非优异乎？若谓𠈁胄本无过
尤，则龟年论事实出于爱君之忱，岂得为过？龟年既
已决去，𠈁胄难于独留，宜畀外任或外祠，以慰公议。”
不听。太府寺丞吕祖俭以上书攻𠈁胄，谪置韶州，大
中救之。汪义端顷为御史，以论赵汝愚去，至是𠈁胄
引为右史，大中驳之。改吏部侍郎，不拜，以焕章阁待
制知庆元府。城南民田，潮溢不可种，大中捐公帑治
石筑之，民不知役而蒙其利。郡讹言夜有妖，大中谓
此必黠贼所为，立捕黔之，人情遂安。丐祠得请。给事
中许及之缴驳，遂削职。后提举冲祐观，乞休致，复元
职。监察御史林采论列，再落职，寻复之。大中罢归，屏
居十二年，未尝以得丧关其心。作园龟潭之上，客至，
撷杞菊，取溪鱼，觞酒赋诗，时事一不以挂口。客或劝
大中通𠈁胄书，大中曰：“吾为夕郎时，一言承意，岂闲
居至今日耶？”客曰：“纵不求福，盍亦免祸？”大中曰：“福不
可求而得，祸讵可惧而免耶？”𠈁胄既召兵衅，大中谓：
“今日欲安民，非息兵不可；欲息兵，非去𠈁胄不可。”及
𠈁胄诛，即召见，落致仕，试吏部尚书，言：“吕祖俭以言
𠈁胄得罪，死于瘴乡，虽赠官畀职，而公议未厌。彭龟
年面奏𠈁胄过尤，朱熹论𠈁胄窃弄威柄，皆为中伤，
降官鑴职，卒以老死，宜优加旌表。其他因讥切𠈁胄
以得罪者，望量其轻重而旌别之，以伸被罪者之冤。”
除端明殿学士、签书枢密院事。嘉定改元，兼太子宾
客。尝议讲和事，上曰：“朕不惮屈己为民，讲和之后，亦
欲与卿等革𠈁胄弊政，作家活耳。”大中顿首曰：“陛下
言及此，宗社生灵之福也。”每语所亲云：“吾年垂八十，
岂堪劳？”“徒以和议未成，思体承圣训以革弊，幸为
经久之计。倘初志略遂，即乞身而归矣。”是年六月卒，
年七十有八。赠资政殿学士、正奉大夫，谥正惠。大中
清修寡欲，退然如不胜衣，及其遇事而发，凛乎不可
犯。自少力学，趣向不凡，所著有《奏议》《外制》《文集》三十
卷。